Rune Lund (EL), 2005-06-02:
Reformering af FN handler først og fremmest om, hvorvidt vi ønsker en stærk global organisation og en international og kollektiv retsorden, som alle er forpligtet på, og som ingen er hævet over.
Det ønsker vi selvfølgelig meget i Enhedslisten.
Vi mener faktisk, det er på tide, at den internationale retsorden styrkes især efter den seneste tids oplevelser med amerikansk enegang og tilsidesættelse af FN's Sikkerhedsråd.
Det er sådan en ageren og andre landes støtte dertil, som i høj grad er med til at svække og underminere hele FN-systemet og den internationale retsorden.
Her tænker jeg især på den danske regerings ukritiske støtte til USA's enegang uden om Sikkerhedsrådet i forbindelse med Irak.
Udfordringen ligger ikke i nedfældningen af de fine hensigter, men derimod i implementeringen af dem.
FN's generalsekretær, Kofi Annan, har fremlagt et på mange måder ganske udmærket og rigtig godt forslag til reformer.
Vi finder det dog stadig uholdbart i Enhedslisten, at visse udvalgte lande skal kunne besidde vetoret, og det synes også problematisk med permanente sæder i en omskiftelig verden.
Der har i debatten herhjemme og i udlandet været en hel del spørgsmål om, hvorvidt det skal være tilladt at gå i krig uden FN-mandat eller ej.
Venstres hr. Troels Lund Poulsen har bl.a. været ude med synspunkter om, at det skal være muligt at gå i krig uden FN-mandat.
Til det vil jeg godt sige: Enhedslisten vil aldrig nogen sinde bakke op om en sådan ændring, der i realiteten vil kunne gøre hele det internationale retssystem til én stor junglelov.
Enhedslisten vil i stedet styrke den internationale retsorden ved at sikre, at de nuværende regler skal overholdes, og at nye regler på ingen måde kan blive en godkendelse af den ulovlige Irakkrig med tilbagevirkende kraft.
Diskussionerne om fremtidens FN består også i en diskussion om definitionen af terrorisme, og her må man sige, at det er helt afgørende, at en definition på terrorisme også inkluderer statsterrorisme.
Det skal ikke accepteres, at stater for deres egen fordels skyld definerer modstandere som terrorister uden selv at blive stillet til ansvar for egne forbrydelser.
Derfor er statsterrorisme også terrorisme, og derfor skal statsterrorisme også defineres som sådan.
Et stærkere FN kræver også, at der indføres klare formelle regler for inddragelse af civilsamfundet – det er her, Kofi Annans tanker godt kunne kræve en stærkere profil – det vil sige ikkestatslige organisationer og folkelige bevægelser.
Der skal etableres og sikres fælles regler for civilsamfundsdeltagelse i alle FN's organer som en modvægt til den rent statslige repræsentation.
FN's menneskerettighedsorganer skal også tildeles øgede ressourcer.
Et menneskerettighedsråd er en god løsning, og man kan i den sammenhæng eventuelt sikre, at menneskerettighedsorganisationer som Amnesty International eller Human Rights Watch, Memorial eller andre menneskerettighedsorganisationer har privilegeret adgang og ret til at rejse sager ved dette menneskerettighedsråd.
Bare som en idé for at styrke menneskerettighederne yderligere.
En af vores tids største trusler mod menneskeheden udgøres også af sult, fattigdom, miljøkatastrofer, sygdomsepidemier og lignende, og hvis vi virkelig ønsker at bekæmpe disse trusler, er vi nødt til at fokusere mere på forebyggelse.
Forebyggelse er utrolig vigtig at tænke ind i hele diskussionen om reformer af FN.
Også terrorismen, som af mange i Vesten bliver betegnet som den største trussel, har sine politiske og sociale årsager, som forebyggelse kan gøre noget ved.
Den nuværende kultur skal ændres til en forebyggelseskultur.
Der må sættes initiativer i gang, som mere målrettet kan forebygge spirende konflikter, der bl.a. udspringer af ressourcemangel, undertrykkende regimer og global ulighed.
Vi skal have mere ulandsbistand, og vi skal give de fattige lande bedre adgang til vores markeder.
Gældsslettelse og lignende initiativer skal på dagsordenen.
Vi må også fokusere mere på sociale rettigheder og på de enorme økonomiske uligheder, der eksisterer i dag.
Enhedslisten vil et stærkt FN, som kan gribe ind over for denne verdens uligheder og være en global faktor i retning af konfliktforebyggelse og udjævning af den eksisterende sociale og økonomiske ulighed.
Enhedslisten vil en mere retfærdig verden, hvor alle mennesker på jorden kan leve i værdighed, fri for terrorisme, herunder statsterrorisme, sult og undertrykkelse.
Det kræver selvfølgelig vilje og handling, og det kræver, at vi i Vesten vil være villige til at give slip på den økonomiske og politiske dominans, vi i dag besidder i verden.